**แนวทางการนำมาตรการย้อนคืนบรรจุภัณฑ์ ชนิดขวดน้ำดื่มพลาสติกแบบใช้ครั้งเดียวทิ้งมาใช้ตามนโยบายความรับผิดชอบที่เพิ่มขึ้นของผู้ผลิต**

**ศิวัช พิภูเสฏฐวุฒิ**

**สาขา เทคโนโลยีการจัดการสิ่งแวดล้อม** **คณะสิ่งแวดล้อมและทรัพยากรศาสตร์** **มหาวิทยาลัยมหิดล**

**Siwatp22@gmail.com**

**บทคัดย่อ**

การวิจัยครั้งนี้มีวัตถุประสงค์เพื่อศึกษานโยบายความรับผิดชอบที่เพิ่มขึ้นของผู้ผลิต (Extended Producer Responsibility) และศึกษาความคิดเห็นของผู้บริโภคและภาคธุรกิจที่มีต่อแนวทางการลดปริมาณขยะขวดพลาสติกประเภทใช้ครั้งเดียวแล้วทิ้ง เพื่อเสนอแนวทางการลดปริมาณขยะขวดพลาสติกประเภทใช้ครั้งเดียวแล้วทิ้งให้สอดคล้องตามมาตรการความรับผิดชอบที่เพิ่มขึ้นของผู้ผลิต (Extended Producer Responsibility) โดยมุ่งศึกษาใน 4 ประเด็น เพื่อให้ได้ข้อมูลความรู้ความเข้าใจจากผู้มีส่วนได้ส่วนเสียหลัก (Key Stakeholder) ผู้มีส่วนได้ส่วนเสียขั้นพื้นฐาน (Primary Stakeholder) และผู้มีส่วนได้ส่วนเสียขั้นรอง (Secondary Stakeholder) โดยจะใช้แบบสอบถาม (Questionnaire) เป็นเครื่องมือในการเก็บข้อมูลของผู้มีส่วนได้ส่วนเสียขั้นพื้นฐานในพื้นที่ตลาดนัดสวนจตุจักร กรุงเทพมหานคร จากผู้บริโภคชาวไทยที่มีอายุตั้งแต่ 18 ปี ขึ้นไป และข้อมูลความคิดเห็นของผู้มีส่วนได้ส่วนเสียหลัก (Key Stakeholders) และผู้มีส่วนได้ส่วนเสียขั้นรอง (Secondary Stakeholders) จากการสัมภาษณ์เชิงลึก (In-Dept Interview)

ผลการวิจัยครั้งนี้พบว่า ผู้ตอบแบบสอบถามส่วนใหญ่ เลือกมาตรการด้านเศรษฐศาสตร์ เป็นวิธีการสนับสนุนมาตรการความรับผิดชอบที่เพิ่มขึ้นของผู้ผลิตมากที่สุด ซึ่งผู้ให้ข้อมูลส่วนใหญ่เลือกวิธีการที่จะส่งคืนผลิตภัณฑ์ขวดน้ำดื่ม ประเภทพลาสติกแบบใช้ครั้งเดียวทิ้งคืนให้กับภาคธุรกิจด้วยมาตรการย้อนคืน โดยใช้วิธีการคัดแยกและจัดเก็บขยะ แบบผ่านคนกลาง (ขายให้คนเก็บขยะ) แต่ราคาสินค้าสูงขึ้น มาตรการดังกล่าวจำเป็นจะต้องมีการบูรณการทั้งภาครัฐ ภาคธุรกิจ และภาคประชาชน ไปพร้อมกัน

**คำสำคัญ :** ขวดพลาสติกแบบใช้ครั้งเดียว, ความรับผิดชอบของผู้ผลิตที่เพิ่มขึ้น

**The conduction guidelines of Take-Back Measures for Single Use Plastic
by the Extended Producer Responsibility Policy**

**Siwat Piphoosetthawuth**

**Technology of Environmental Management**

**Faculty of Environment and Resource studies**

**Mahidol University**

**Siwatp22@gmail.com**

**ABSTRACT**

The objective of this research was to study the Extended Producer Responsibility policy and to study the opinions of consumers and businesses on ways to reduce single-use plastic bottle waste. To propose guidelines to reduce the amount of single-use plastic bottle waste in accordance with the Extended Producer Responsibility measures, focusing on 4 issues to obtain knowledge and understanding from key stakeholders. The questionnaire will be used as a tool to collect data of basic stakeholders in the Chatuchak Market area, Bangkok, from Thai consumers aged 18 years and above, and opinions of key and secondary stakeholders from in-deft interviews.

 The results of this research showed that the majority of respondents Most informants chose a method to return single-use plastic drinking bottle products to businesses with reversal measures. By using the method of sorting and collecting garbage through an intermediary (selling to garbage collectors), but the price of the product is higher. Such measures require the restoration of the entire government. business sector and the public sector at the same time.

**Keywords :** Single Use Plastic Bottles, Extended Producer Responsibility

**บทนำ**

จากสภาวการณ์ในปัจจุบัน เศรษฐกิจของประเทศไทยได้มีการเจริญเติบโตขึ้นอย่างก้าวกระโดด จากอัตราการขยายตัวทางเศรษฐกิจของประเทศไทย เฉลี่ยอยู่ที่ปีละ 3.3 (ธนาคารแห่งประเทศไทย, 2562) จึงเป็นสัญญาณถึงการเปลี่ยนแปลงทั้งสภาพเศรษฐกิจ สังคม และวิถีชีวิตของผู้คน ซึ่งเมื่อย้อนดูรายละเอียดเชิงลึกภายในประเทศไทย ได้มีรายงานจากกระทรวงทรัพยากรธรรมชาติและสิ่งแวดล้อม พบว่าในปี 2560 มีการผลิตเม็ดพลาสติกภายในประเทศ 8.518 ล้านตัน โดยแบ่งเป็นรายการสินค้าเพื่อการส่งออก 5.199 ล้านตัน ใช้ภายในประเทศและนำเข้าเม็ดพลาสติกเพิ่มเติม 5.281 ล้านตัน รวมทั้งมีการนำเข้าเศษพลาสติกรีไซเคิล 0.152 ล้านตัน โดยจำนวนเม็ดพลาสติกที่ผลิตและนำเข้าจากต่างประเทศนั้นมีการใช้ในเกือบทุกอุตสาหกรรม ทั้งในบรรจุภัณฑ์ (Packaging) เครื่องใช้ไฟฟ้าและอิเล็กทรอนิกส์ การก่อสร้าง ชิ้นส่วนรถยนต์ เครื่องใช้ในครัวเรือน และอื่นๆ ต่อมาทางภาครัฐจึงได้มีการเริ่มดำเนินนโยบาย Roadmap การจัดการขยะพลาสติก พ.ศ.2561-2573 ขึ้น โดยมีเป้าหมายครอบคลุมในด้าน การเลิกใช้พลาสติกแบบ Single Use Plastic ทั้งนี้พื้นที่ตลาดนัดจตุจักร คือพื้นที่ตลาดที่มีการก่อกำเนิดปัญหามลภาวะขยะประเภทพลาสติกแบบ Single Use มากที่สุดในประเทศ (กรมควบคุมมลพิษ,2562) เนื่องจากตลาดนัดดังกล่าว เป็นตลาดนัดที่ใหญ่ที่สุดในประเทศไทยและในภูมิภาคเอเชียตะวันออกเฉียงใต้ ซึ่งได้ก่อให้เกิดปริมาณขยะจำนวนมาก โดยข้อมูลของสำนักสิ่งแวดล้อม กรุงเทพมหานคร ปี 2554 พบว่า ตลาดนัดจตุจักร เป็นแหล่งก่อกำเนิดขยะมูลฝอย จำนวน 330 ตันต่อวัน ซึ่งปริมาณขยะนี้ ยังไม่รวมถึงขยะประเภท Plastic Single Use ที่เกิดขึ้นหลังจากผู้บริโภคที่ซื้อของจากตลาดนัดแห่งนี้ โดยจากงานวิจัยการบริหารจัดการขยะมูลฝอยในตลาดนัดจตุจักร ผู้ประกอบการและภาคธุรกิจ มีความพร้อมที่จะดำเนินมาตรการที่เกี่ยวข้องกับปัญหาดังกล่าว ถึงร้อยละ 97.38 (มนทิชา, 2558) และเป็นพื้นที่ที่มีการดำเนินมาตรการต่างจากทั้งหน่วยงานภาครัฐและเอกชน แต่การแก้ไขปัญหาดังกล่าว กลับมีเพียงภาครัฐเท่านั้นที่เป็นตัวขับเคลื่อนการแก้ไขปัญหานี้ ทั้งนี้จากปริมาณขยะพลาสติกเฉพาะตลาดนัดจตุจักรทำให้เห็นได้ว่ามีปริมาณขยะพลาสติกเกิดขึ้นในระบบสิ่งแวดล้อมจำนวนมาก และจากข้อมูลยังพบว่ามีขยะพลาสติกที่ตกค้างและอยู่ในระบบสิ่งแวดล้อมและไหลลงสู่ทะเลจำนวนมาก โดยข้อมูลขยะในทะเลของกรมทรัพยากรทางทะเลและชายฝั่ง (ทช.) ฐานข้อมูลขยะทะเล ปี 2562 ได้รายงานข้อมูลปริมาณขยะในทะเล สำหรับจังหวัดที่มีปริมาณขยะเข้าสู่ทะเลมากที่สุด คือ จ.สมุทรปราการ อันดับที่ 2 คือ จ.สงขลา และอันดับ 3 คือ กรุงเทพมหานคร โดยขวดพลาสติกมีปริมาณไหลลงสู่ทะเลถึง 290,283 ชิ้น หรือร้อยละ 18.72 ซึ่งมาเป็นอันดับหนึ่งของขยะพลาสติกที่ปล่อยลงสู่ทะเล

ทั้งนี้ จากสภาวการณ์ปัญหาที่เกิดขึ้น และมาตรการภาครัฐที่ต้องการแก้ไขปัญหาดังกล่าวให้มีประสิทธิภาพ จึงเกิดประเด็นการวิจัย คือ จะมีวิธีการใดที่ทำให้ผู้ผลิตมีส่วนรับผิดชอบต่อการดูแลและรักษาสิ่งแวดล้อม ซึ่งภาคธุรกิจที่มีการใช้ขวดพลาสติกแบบใช้ครั้งเดียวแล้วทิ้ง เป็นแหล่งกำเนิดหลักของปัญหาดังกล่าว และจากประเด็นการวิจัยดังกล่าว ประกอบกับมาตรการแนวทาง Extended Producer Responsibility อันเป็นมาตรการที่มีแนวคิดให้ผู้ผลิตมีส่วนรับผิดชอบต่อการแก้ไขปัญหา

**วัตถุประสงค์การวิจัย**

1.2.1 เพื่อศึกษานโยบายความรับผิดชอบที่เพิ่มขึ้นของผู้ผลิต (Extended Producer Responsibility) ที่นำมาใช้เป็นเครื่องมือในการจัดการขยะมูลฝอย

1.2.2 เพื่อศึกษาความคิดเห็นของผู้บริโภคและภาคธุรกิจที่มีต่อแนวทางการลดปริมารขยะขวดพลาสติกประเภทใช้ครั้งเดียวแล้วทิ้ง โดยใช้มาตรการความรับผิดชอบที่เพิ่มขึ้นของผู้ผลิต (Extended Producer Responsibility)

**วิธีดำเนินการวิจัย**

1. **ประชากรและกลุ่มตัวอย่าง**

การวิจัยจะแบ่งกลุ่มเป้าหมายเป็น 3 กลุ่ม ตามประเภทของผู้มีส่วนได้ส่วนเสีย ได้แก่

1) ผู้มีส่วนได้ส่วนเสียหลัก (Key Stakeholders) ซึ่งเป็นผู้มีส่วนได้ส่วนเสียกับขวดพลาสติกแบบใช้ครั้งเดียวแล้วทิ้ง โดยตรง ในงานวิจัยนี้จะมีการสัมภาษณ์เชิงลึกกับภาคธุรกิจที่เกี่ยวข้องกับขวดพลาสติกแบบใช้ครั้งเดียวแล้วทิ้ง จำนวน 1 สถานประกอบการ

2) ผู้มีส่วนได้ส่วนเสียขั้นพื้นฐาน (Primary Stakeholders) คือ บุคคลหรือกลุ่มบุคคล ผู้ซึ่งได้รับผลกระทบจากกิจกรรม ซึ่ง อาจจะได้รับผลกระทบทางบวกหรือทางลบได้ ในงานวิจัยนี้จะมีการเก็บข้อมูลโดยใช้แบบสอบถาม จำนวน 390 ชุด เพื่อเก็บข้อมูลผู้บริโภคที่มาจับจ่ายใช้สอยในตลาดนัดจตุจักร ซึ่งมีจำนวนเฉลี่ยวันละ 17,000 คน (กรุงเทพมหานคร, 2556) โดยมุ่งเก็บแบบสอบถามจากผู้บริโภคชาวไทย ที่มีอายุตั้งแต่ 18 ปี ขึ้นไป

3) ผู้มีส่วนได้ส่วนเสียขั้นรอง (secondary stakeholders) คือ ทุกหน่วยงานที่มีส่วนเกี่ยวข้องจากการดำเนินงานขององค์การ ซึ่งไม่มีส่วนเกี่ยวข้องต่อองค์กรโดยตรง โดยในงานวิจัยนี้จะมีการสัมภาษณ์เชิงลึก จำนวน 1 หน่วยงาน

1. **เครื่องมือที่ใช้ในการวิจัย**

แบ่งออกเป็น 4 ส่วน ได้แก่

ส่วนที่ 1 ข้อมูลของผู้ตอบแบบสอบถาม จะเป็นข้อมูลพื้นฐาน และความถี่ในการซื้อผลิตภัณฑ์น้ำดื่มประเภทขวดพลาสติกแบบ Single Use

ส่วนที่ 2 ความรู้ความเข้าใจในด้านมาตรการ Extended Producer Responsibility อาทิ การคัดแยก การจัดเก็บค่าธรรมเนียม การลดความหนาของพลาสติก เป็นต้น โดยอาศัยอ้างอิงจากข้อมูล ของ Walls 2002 และ OECD

ส่วนที่ 3 ข้อมูลการมีส่วนร่วมระหว่างผู้บริโภค และผู้ผลิต ต่อการบริหารจัดการของเสียที่เกิดจากแบบขวดพลาสติกประเภทใช้ครั้งเดียวแล้วทิ้ง โดยอ้างอิงเครื่องมือ Extended Producer Responsibility ที่มีการเริ่มใช้ในประเทศไทย

ส่วนที่ 4 ความคิดเห็นแนวทางปฏิบัติที่ดีของหน่วยงานภาครัฐ ภาคธุรกิจ และภาคประชาสังคม โดยอ้างอิงแนวทาง Extended Producer Responsibility ในต่างประเทศที่มีประสิทธิภาพและลดปริมาณขยะ

1. **การเก็บรวบรวมข้อมูล**

การเก็บข้อมูลโดยใช้วิธีการสุ่มแบบบังเอิญ (Accidental Sampling) ในบริเวณตลาดนัดจตุจักร ซึ่งจะเปิดในช่วงวันเสาร์และอาทิตย์ เพื่อเก็บข้อมูลสำรองให้ครบตามจำนวนแบบสอบถาม และในส่วนที่เป็นการสัมภาษณ์เชิงลึกจะมีการเข้าสัมภาษณ์ผู้บริหารหรือผู้มีอำนาจตัดสินใจในการดำเนินงานของภาคธุรกิจและหน่วยงานที่เกี่ยวข้องในกลุ่มผู้มีส่วนได้ส่วนเสียหลักและขั้นรอง

1. **การวิเคราะห์ข้อมูล**

การวิเคราะห์ข้อมูลจะแบ่งออกเป็น 2 กลุ่ม ได้แก่ 1) ข้อมูลจากแบบสอบถามของกลุ่มผู้มีส่วนได้ส่วนเสียขั้นพื้นฐาน
(Primary Stakeholders) และ 2) ข้อมูลจากแบบสัมภาษณ์เชิงลึกของกลุ่มผู้มีส่วนได้ส่วนเสียหลักและขั้นรอง ซึ่งจะมีขั้นตอน ดังนี้

1) ข้อมูลจากแบบสอบถามของกลุ่มผู้มีส่วนได้ส่วนเสียขั้นพื้นฐาน ( Primary Stakeholders) จะเป็นการวิเคราะห์ข้อมูลในเชิงสถิติ เพื่อเก็บข้อมูลสนับสนุนการจัดทำระบบบริหารจัดการของเสียที่เกิดจากวงจงผลิตภัณฑ์ของภาคธุรกิจที่ใช้ขวดพลาสติกเครื่องดื่มแบบ Single Use และเพื่อสนับสนุนการจัดทำมาตรการในการบริหารจัดการตามแนวทาง Extended Producer Responsibility ซึ่งวิเคราะห์ข้อมูลผู้วิจัยโดยใช้โปรแกรม SPSS ในการวิเคราะห์ข้อมูล

2) ข้อมูลจากแบบสัมภาษณ์เชิงลึกของกลุ่มผู้มีส่วนได้ส่วนเสียหลักและขั้นรอง (Key and Secondary Stakeholders) จะเป็นการวิเคราะห์ข้อมูลในลักษณะของการพรรณนา และอธิบายความจากผู้มีส่วนได้ส่วนเสียหลัก ในการนำมาตรการตามแนวทางของ Extended Producer Responsibility มาประยุกต์ในวงจรผลิตภัณฑ์ในลักษณะ Upstream และ Downstream Process รวมทั้งข้อมูลในลักษณะของการพรรณนา และอธิบายความจากผู้มีส่วนได้ส่วนเสียขั้นรอง ในลักษณะของการอธิบายถึงความคิดเห็นและข้อเสนอแนะถึงความเป็นไปได้ในการจัดทำแนวทางปฏิบัติ ในระบบการบริหารจัดการของเสียที่เกิดจากวงจรผลิตภัณฑ์ของภาคธุรกิจที่มีการใช้ขวดพลาสติกแบบ Single Use

เมื่อได้ข้อมูลจากแบบสอบถาม ในลักษณะ Linkert Scale แล้วนั้น จะนำมาวิเคราะห์ร่วมกับตัวแปรเพื่อใช้ในการหาแนวทางมาตรการที่เหมาะสมที่สุด จากข้อมูลข้างต้น โดยจะใช้ในการอ้างอิงข้อมูลจากแบบสอบถาม เพื่อเลือกแนวทางที่เหมาะสม และเข้าสู่ขั้นตอนการทบทวนวรรณกรรมเพื่อหาวิธีการที่เคยมีการใช้จากงานวิจัยที่เกี่ยวข้อง

**ผลการวิจัย**

1. **ผู้มีส่วนได้ส่วนเสียหลัก (Key Stakeholders)**

จากการสำรวจ โดยใช้แบบสัมภาษณ์เชิงลึก ซึ่งได้รับความอนุเคราะห์จากผู้จัดการ บริษัทผู้ผลิตเครื่องดื่มรายใหญ่แห่งหนึ่ง ซึ่งได้ตอบแบบสัมภาษณ์ทั้งหมด 3 ส่วนหลัก ดังนี้

* 1. ความรู้ความเข้าใจในด้านมาตรการ EPR

ผู้ตอบแบบสัมภาษณ์เชิงลึก ให้ข้อมูลด้านความรู้ความเข้าใจในด้านมาตรการ EPR ไว้ว่า มาตรการด้าน EPR มีใช้ในต่างประเทศเพียงบางประเทศเท่านั้น ปัจจุบันยังไม่พบว่ามีการใช้อย่างแพร่หลายทั่วโลก รวมถึงในประเทศไทยก็ยังไม่พบว่ามีการนำมาตรการดังกล่าวไปปรับใช้ ทั้งนี้ ผู้ตอบแบบสัมภาษณ์ได้วิเคราะห์เบื้องต้นในส่วนของสาเหตุที่ยังไม่มีการประยุกต์ใช้ในประเทศไทย เนื่องจากสภาพแวดล้อมต่างๆ ทั้งคน วัตถุ และสภาพสังคม อาจจะยังไม่เหมาะสมในบริบทต่างๆ เพราะการใช้มาตรการดังกล่าว อาจต้องมีการปรับพฤติกรรมของผู้คนในการดำเนินชีวิตประจำวัน รวมถึงการให้ความรู้ ที่จะต้องประชาสัมพันธ์ให้ผู้คนสนใจ เข้าใจ และยอมรับให้ได้ก่อน จึงสามารถนำมาประยุกต์ใช้ในประเทศไทยได้อย่างสมบูรณ์

1.2) ข้อมูลการมีส่วนร่วมของผู้บริโภค ต่อการบริหารจัดการของเสียที่เกิดจากวงจรผลิตภัณฑ์แบบขวดพลาสติกประเภท Single Use

ผู้ตอบแบบสัมภาษณ์เชิงลึก ให้ข้อมูลด้านข้อมูลการมีส่วนร่วมของผู้บริโภค ต่อการบริหารจัดการของเสียที่เกิดจากวงจรผลิตภัณฑ์แบบขวดพลาสติกประเภท Single Use ไว้ว่า ผู้บริโภคส่วนใหญ่ซึ่งโดยพฤติกรรมแล้ว ต้องการความสะดวกสบาย ง่าย และรวดเร็ว ซึ่งในปัจจุบัน มีหลายบริษัทที่ใช้บรรจุภัณฑ์ที่เป็นพลาสติกแบบบิดขวดแล้วทิ้ง และในปัจจุบันก็พบว่าผู้บริโภคส่วนใหญ่ยอมรับได้ และเกิดความคุ้นชินกับบรรจุภัณฑ์ประเภทดังกล่าว โดยภาพรวมดูเหมือนว่า จะไม่เกิดปัญหาขัดข้องในการใช้บรรจุภัณฑ์ในรูปแบบที่กล่าวมา ซึ่งหากกระแสตอบรับโดยภาพรวมเป็นไปในทางบวก บริษัทก็พิจารณารูปแบบดังกล่าว โดยจะมีการพัฒนาและปรับปรุงอย่างต่อเนื่อง เพื่อให้ได้บรรจุภัณฑ์ที่เป็นมิตรต่อสิ่งแวดล้อม และสะดวกสบายต่อผู้บริโภค

1.3) ความคิดเห็นแนวทางปฏิบัติที่ดีของหน่วยงานภาครัฐ ภาคธุรกิจ และภาคประชาสังคม

ผู้ตอบแบบสัมภาษณ์เชิงลึก ให้ข้อมูลด้านความคิดเห็นแนวทางปฏิบัติที่ดีของหน่วยงานภาครัฐ ภาคธุรกิจ และภาคประชาสังคม ไว้ว่า ปัจจุบันทางบริษัท ได้ใช้วิธีการผลิตขวดพลาสติกแบบลดความหนาของขวดพลาสติก เพื่อให้ง่ายต่อการกำจัดขยะ ซึ่งต้องแลกมาด้วยการลงทุนที่เพิ่มขึ้น เพราะต้องใช้เครื่องจักรใหม่ที่มีเทคโนโลยีในการผลิตที่เหมาะสมกับบรรจุภัณฑ์ ในส่วนของมาตรการย้อนคืนนั้น มาตรการที่คาดว่าน่าจะประสบความสำเร็จและเป็นมาตรการที่เหมาะสม อาจจะเป็นมาตรการย้อนคืน โดยใช้วิธีการคัดแยกขยะและจัดเก็บขยะ แบบสมัครใจ และราคาสินค้ายังคงเท่าเดิม เพราะด้วยสภาพเศรษฐกิจและสังคมในปัจจุบัน มาตรการที่ดี ควรจะเหมาะสมกับคนทุกกลุ่ม ทุกเพศ ทุกวัย

1. **ผู้มีส่วนได้ส่วนเสียขั้นพื้นฐาน (Primary Stakeholders)**

จากการสำรวจ โดยใช้แบบสอบถาม เพื่อสอบถามผู้บริโภคชาวไทยตั้งแต่อายุ 18 ปีขึ้นไป บริเวณ ตลาดนัดสวนจตุจักร ซึ่งได้ตอบแบบสัมภาษณ์ทั้งหมด 4 ส่วนหลัก ดังนี้

* 1. ข้อมูลพื้นฐาน

ผู้ตอบแบบสอบถามส่วนใหญ่เป็นเพศหญิง ที่มีอายุระหว่าง 30 - 39 ปี ซึ่งประกอบอาชีพธุรกิจส่วนตัว ซึ่งส่วนใหญ่จะเป็นแม่ค้าที่ขายของในตลาดนัดจตุจักร โดยรายได้เฉลี่ยต่อเดือน อยู่ที่ 15,001 - 20,000 บาท โดยในแต่ละวัน จะบริโภคน้ำดื่มที่เป็นขวดแก้ว เป็นส่วนใหญ่

* 1. ความรู้ความเข้าใจในด้านมาตรการ EPR

ผู้ตอบแบบสอบถามส่วนใหญ่รู้จักมาตรการด้านเศรษฐศาสตร์ (ระบบการคืนเงินมัดจำ (Deposit Refund System)) เป็นอย่างดี และชื่นชอบมาตรการดังกล่าวมากที่สุด เมื่อเทียบกับบมาตรการด้านอื่นๆ แต่ในทางตรงกันข้าม ผู้ตอบแบบสอบถามส่วนใหญ่ เคยสนับสนุนมาตรการด้านเศรษฐศาสตร์ (ค่าธรรมเนียมพิเศษ) มากกว่า มาตรการด้านเศรษฐศาสตร์ (ระบบการคืนเงินมัดจำ (Deposit Refund System)) เนื่องจากมาตรการด้านเศรษฐศาสตร์ (ระบบการคืนเงินมัดจำ (Deposit Refund System)) พบในประเทศไทยน้อยมาก

2.3) ข้อมูลการมีส่วนร่วมของผู้บริโภค ต่อการบริหารจัดการของเสียที่เกิดจากวงจรผลิตภัณฑ์แบบขวดพลาสติกประเภท Single Use

ผู้ตอบแบบสอบถามส่วนใหญ่ เลือกซื้อผลิตภัณฑ์ที่ใช้บรรจุภัณฑ์ขวดน้ำดื่มประเภทพลาสติกแบบใช้ครั้งเดียวทิ้ง ที่สามารถนำไปรีไซเคิลได้ 100 % มากที่สุด เมื่อเทียบกับวิธีการมีส่วนร่วมวิธีอื่น

2.4) ความคิดเห็นแนวทางปฏิบัติที่ดีของหน่วยงานภาครัฐ ภาคธุรกิจ และภาคประชาสังคม

ในประเด็นของความคิดเห็น ผู้ตอบแบบสอบถามส่วนใหญ่ คิดว่าจะซื้อผลิตภัณฑ์จากภาคธุรกิจประเภทที่มีการใช้ขวดน้ำดื่มแบบใช้ครั้งเดียวแล้วทิ้งที่มีการใช้มาตรการด้านเศรษฐศาสตร์มากที่สุด โดยหลังจากบริโภคแล้ว ผู้ตอบแบบสอบถามส่วนใหญ่เลือกส่งบรรจุภัณฑ์คืนด้วยมาตรการย้อนคืน โดยใช้วิธีการคัดแยกและจัดเก็บขยะ แบบผ่านคนกลาง (ขายให้คนเก็บขยะ) แต่ราคาสินค้าสูงขึ้น

**3. ผู้มีส่วนได้ส่วนเสียขั้นรอง (secondary stakeholders)**

จากการสำรวจ โดยใช้แบบสัมภาษณ์เชิงลึก ซึ่งได้รับความอนุเคราะห์จากผู้อำนวยการ องค์กรจากภาครัฐที่มีความเกี่ยวข้องกับพลาสติก ซึ่งได้ตอบแบบสัมภาษณ์ทั้งหมด 3 ส่วนหลัก ดังนี้

* 1. ความรู้ความเข้าใจในด้านมาตรการ EPR

ผู้ตอบแบบสัมภาษณ์เชิงลึก ให้ข้อมูลด้านความรู้ความเข้าใจในด้านมาตรการ EPR ไว้ว่า EPR เป็นมาตรการที่มีการใช้จริงในบางประเทศ ซึ่งถ้าต้องการที่จะนำมาตรการ EPR ในด้านต่างๆ อาจจะทำได้ด้วยการทดลองใช้ในกลุ่มเล็กๆก่อน ซึ่งในการทดลองใช้นั้น ก็ต้องให้คนหรือสังคมเล็กๆในกลุ่มนั้นมีความพร้อมด้วย ต้องมีความพร้อมทั้งด้านความรู้ ด้านพฤติกรรมในชีวิตประจำวัน รวมถึงหน่วยงานที่เกี่ยวข้องทั้งหมด ก็อาจจะต้องร่วมด้วย เพื่อให้เห็นผลได้ชัดเจนว่า มาตรการดังกล่าว เหมาะสมกับบริบทของคนไทยหรือไม่ เพราะการที่จะนำไปประยุกต์ใช้เลยอย่างกว้างขวางนั้น อาจส่งผลกระทบในหลายๆด้าน

3.2) ข้อมูลการมีส่วนร่วมของผู้บริโภค ต่อการบริหารจัดการของเสียที่เกิดจากวงจรผลิตภัณฑ์แบบขวดพลาสติกประเภท Single Use

ผู้ตอบแบบสัมภาษณ์เชิงลึก ให้ข้อมูลด้านการมีส่วนร่วมของผู้บริโภค ต่อการบริหารจัดการของเสียที่เกิดจากวงจรผลิตภัณฑ์แบบขวดพลาสติกประเภท Single Use ไว้ว่า จากวิธีการทั้งหมดที่กล่าวมา ทุกวิธีนั้นถือว่าเป็นวิธีที่ดีทั้งหมด ซึ่งแต่ละวิธีนั้นจะมีความเหมาะสมกับบริบท หรือสภาพแวดล้อมของแต่ละสังคมที่แตกต่างกัน การเลือกวิธีที่ดีที่สุดจะต้องพิจารณาสภาพของสิ่งแวดล้อมทุกๆด้านในพื้นที่นั้นๆ รวมถึงต้องพิจารณาความต้องการร่วมมือของทั้งผู้ผลิตและผู้บริโภคด้วย หากมีฝ่ายใดฝ่ายหนึ่งไม่สามารถเลือกหรือปฏิบัติในวิธีที่มีอยู่ได้ การดำเนินการก็อาจจะล้มเหลว

3.3) ความคิดเห็นแนวทางปฏิบัติที่ดีของหน่วยงานภาครัฐ ภาคธุรกิจ และภาคประชาสังคม

ผู้ตอบแบบสัมภาษณ์เชิงลึก ให้ข้อมูลด้านความคิดเห็นแนวทางปฏิบัติที่ดีของหน่วยงานภาครัฐ ภาคธุรกิจ และภาคประชาสังคมไว้ว่า มาตรการด้านการผลิต รวมทั้งมาตรการด้านนวัตกรรม ซึ่งตอบในมุมของผู้ที่ต้องการพัฒนาก็คงเห็นด้วยทั้งหมด เพราะทุกมาตรการที่กล่าวมา เป็นมาตรการที่ดี แต่ก็อาจจะต้องพิจารณาถึงความเหมาะสมด้วย เพราะหากทุ่มทุนให้กับเทคโนโลยีมากเกินไป ต้นทุนที่สูงขึ้น อาจจะส่งผลกระทบต่อผู้บริโภค หรือแม้กระทั่งมาตรการที่อาจดูเหมือนง่ายดังเช่นในเรื่องการคัดแยกขยะ ถ้าทุกภาคส่วนร่วมมือกันแล้วทำได้จริง ก็นับว่าประสบความสำเร็จในเบื้องต้นแล้ว

**สรุปผลและอภิปรายผล**

**สรุปผล**

จากผลการศึกษาสรุปได้ว่า ผู้ตอบแบบสอบถามส่วนใหญ่ เลือกมาตรการด้านเศรษฐศาสตร์ เป็นวิธีการสนับสนุนมาตรการความรับผิดชอบที่เพิ่มขึ้นของผู้ผลิตมากที่สุด ด้วยวิธีการที่จะส่งคืนผลิตภัณฑ์ขวดน้ำดื่ม ประเภทพลาสติกแบบใช้ครั้งเดียวทิ้งคืนให้กับภาคธุรกิจด้วยมาตรการย้อนคืน โดยใช้วิธีการคัดแยกและจัดเก็บขยะ แบบผ่านคนกลาง (ขายให้คนเก็บขยะ) แต่ราคาสินค้าสูงขึ้นซึ่งทางคนกลาง จะมีการตั้งจุดรับขยะ เพื่อความสะดวกต่อการรับขยะขวดน้ำดื่ม ประเภทใช้ครั้งเดียวทิ้ง และนำไปกำจัดให้ถูกต้องตามกระบวนการกำจัดขยะประเภทดังกล่าว

**อภิปรายผล**

ผู้ตอบแบบสอบถามส่วนใหญ่ เลือกมาตรการด้านเศรษฐศาสตร์ เป็นวิธีการสนับสนุนมาตรการความรับผิดชอบที่เพิ่มขึ้นของผู้ผลิตมากที่สุด แต่การใช้มาตรการดังกล่าวจะต้องคำนึงถึงผลกระทบต่อสิ่งแวดล้อมเป็นหลัก การใช้เงินเป็นตัวกระตุ้น จึงเป็นเพียงการกระตุ้นในส่วนความรับผิดชอบของภาคประชาชนเท่านั้น มาตรการดังกล่าวจำเป็นจะต้องมีการบูรณการทั้งภาครัฐ ภาคธุรกิจ และภาคประชาชน ไปพร้อมกัน โดยที่เมื่อพิจารณากรณีศึกษาจากงานวิจัยการบริหารจัดการขยะมูลฝอยในตลาดนัดจตุจักร พบว่ามีความสอดคล้องกัน เนื่องจากในงานวิจัย ได้แสดงให้เห็นว่าผู้ประกอบการและภาคธุรกิจ มีความพร้อมที่จะดำเนินมาตรการที่เกี่ยวข้องกับปัญหาดังกล่าว ถึงร้อยละ 97.38 (มนทิชา, 2558) โดยใช้เครื่องมือทางเศรษฐศาสตร์ ที่นิยมใช้เป็นเครื่องมือในการสนับสนุนมาตรการตามนโยบายการดำเนินการ Extended Producer Responsibility โดยเครื่องมือเหล่านี้จะมีแนวทางของมาตรการเป็นแรงจูงใจในรูปแบบทางการเงินเป็นหลัก ซึ่งเป็นจุดประสงค์หลักของมาตรการดังกล่าว รวมทั้งขั้นตอนคืนเงิน ค่าธรรมเนียมการกำจัด และภาษีหรือ เงินสมทบ ซึ่งเมื่อพิจารณาจากผลการตอบแบบสอบถามแล้วนั้น พบว่าการใช้เครื่องมือทางเศรษฐศาสตร์จะไม่เป็นที่ต้องการใช้ในประเทศไทยเท่านั้น แต่ในระดับนานาชาติแล้ว เครื่องมือดังกล่าว ยังเป็นที่นิยมใช้กันอย่างแพร่หลายอีกด้วย

**ข้อเสนอแนะ**

ผลการวิจัยนี้ แสดงให้เห็นพฤติกรรมการบริโภคน้ำดื่มที่บรรจุขวดพลาสติกแบบใช้ครั้งเดียวแล้วทิ้ง ของบุคคลกลุ่มตัวอย่าง ซึ่งสามารถบ่งบอกได้ถึงความต้องการใช้ในแต่ละวัน แนวคิด ความรู้เกี่ยวกับขวดพลาสติกแบบใช้ครั้งเดียวแล้วทิ้ง ตลอดจนขั้นตอนสุดท้าย คือ การทิ้งขวดพลาสติก ข้อมูลดังกล่าวนี้ มีประโยชน์ต่อผู้ผลิตในเชิงแนวโน้ม ความต้องการ การใช้ขวดพลาสติก และผู้สนับสนุน อาจจะนำข้อมูลดังกล่าว เพื่อออกแบบจุดรับขยะ ให้มีการคัดแยกขยะโดยง่าย และเหมาะสมกับพฤติกรรมผู้บริโภค เพื่อให้มีการกำจัดขยะแบบถูกวิธี และข้อมูลจากการวิจัยในครั้งนี้ จะเป็นประโยชน์ได้หากมีการวิจัยในครั้งต่อไป โดยการนำข้อมูลพฤติกรรมผู้มีส่วนได้ส่วนเสียทั้งหมด ไปทำการวิจัยต่อไปในแนวทางการคัดแยกขยะพลาสติกให้สามารถใช้ได้จริง โดยวิเคราะห์จากพฤติกรรมของผู้บริโภค และออกแบบมาเพื่อให้สะดวกต่อการคัดแยกขยะ เพื่อให้การคัดแยกขยะสะดวก และเป็นเรื่องง่าย

**เอกสารอ้างอิง**

กรมควบคุมมลพิษ. (2562). *การจัดการขยะมูลฝอย.* สืบค้น 15 เมษายน 2563, จาก <http://www.pcd.go.th>/info\_serv/
waste.html

กรมทรัพยากรทางทะเลและชายฝั่ง. (2562). *ฐานข้อมูลขยะทะเล.* สืบค้น 15 เมษายน 2563, จาก http://tcc.dmcr.
go.th/thaicoastalcleanup/

กระทรวงทรัพยากรธรรมชาติและสิ่งแวดล้อม. (2562). *ข้อมูลขยะพลาสติก*. สืบค้น 15 เมษายน 2563, จาก [https://thai
news.prd.go.th/th/news/detail/TCATG](https://thainews.prd.go.th/th/news/detail/TCATG)190903114929662

ธนาคารแห่งประเทศไทย. (2563). *ตารางเผยแพร่ข้อมูลสถิติ*. สืบค้น 15 เมษายน 2563, จาก [https://www.bot.or.th/Thai
/ScheduleRelease/Pages/Statistic](https://www.bot.or.th/Thai/ScheduleRelease/Pages/Statistic)MainList.aspx

สำนักงานปลัดกระทรวงทรัพยากรธรรมชาติและสิ่งแวดล้อม กระทรวงทรัพยากรธรรมชาติและสิ่งแวดล้อม. (2562).
*เอกสารเผยแพร่งานวิจัย*. สืบค้น 15 เมษายน 2563, จาก https://library2.parliament.go.th/ejournal
/e\_rdnews.html

สำนักสิ่งแวดล้อม กรุงเทพมหานคร. (2554). *ข้อมูลขยะเขตจตุจักร.* สืบค้น 15 เมษายน 2563, จาก https://www.voice
tv.co.th/read/74800